KOMMISSIONENS FORORDNING (EF) Nr. 561/97 af 26. marts 1997 om ændring af forordning (EF) nr. 1685/95 om en ordning med udstedelse af eksportlicenser for vin
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 822/87 af 16. marts 1987 om den fælles markedsordning for vin (1), senest ændret ved forordning (EF) nr. 1592/96 (2), særlig artikel 52, stk. 3, og artikel 83, og
ud fra følgende betragtninger:
Ved artikel 2a, stk. 2, i Kommissionens forordning (EØF) nr. 3665/87 af 27. november 1987 om fælles gennemførelsesbestemmelser for ordningen med eksportrestitutioner for landbrugsprodukter (3), senest ændret ved forordning (EF) nr. 495/97 (4), er der åbnet mulighed for at forlænge gyldighedsperioden af eksportlicenser for andre end de i licensen anførte produkter, såfremt disse produkter tilhører samme produktkategori eller en produktkategori, der skal fastlægges nærmere; af hensyn til proportionaliteten bør de grupper af vinprodukter, der er omhandlet i artikel 2a, stk. 2, i forordning (EØF) nr. 3665/87, også fastsættes, for at undgå for alvorlige sanktioner; det forekommer nødvendigt, fordi produkter med restitutioner opdeles i kategorier med forskellige restitutionssatser afhængigt af alkoholindholdet; alkoholindholdet i det udførte produkt kendes først på udførselstidspunktet på grundlag af den analyseattest, der er omhandlet i artikel 3, stk. 1, i Kommissionens forordning (EØF) nr. 3389/81 af 27. november 1981 om gennemførelsesbestemmelser for eksportrestitutioner for vin (5), senest ændret ved forordning (EF) nr. 2730/95 (6); indholdet kan være forskelligt fra alkoholindholdet i det i licensen anførte produkt med de deraf følgende konsekvenser for restitutionssatsen;
den nuværende ordlyd af artikel 6 i Kommissionens forordning (EF) nr. 1685/95 (7), senest ændret ved forordning (EF) nr. 69/97 (8), kan give forståelsesproblemer med hensyn til, hvilken myndighed der skal anføre den i artiklen fastsatte angivelse, og hvilket tidspunkt det skal ske på; først på selve udførselstidspunktet kan det konstateres, om den udførte mængde overstiger den mængde, der er anført i licensen; de udstedende organer skal, når de udsteder licensen, angive, at der ikke er udbetalt restitution for den udførte mængde, som overstiger den i licensen anførte mængde; den pågældende artikel 6 bør derfor ændres;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
I forordning (EF) nr. 1685/95 foretages følgende ændringer:
1) Som artikel 2, stk. 3, indsættes:
»3. De produktgrupper, der er omhandlet i artikel 2a, stk. 2, første afsnit, litra b), i forordning (EØF) nr. 3665/87, og som kan anføres på licensansøgningen og licensen ifølge artikel 13a, fjerde afsnit, i forordning (EF) nr. 3719/88, er opført i bilag Ia til nærværende forordning.«
2) Begyndelsen af artikel 6 affattes således:
»Den mængde, der eksporteres i forbindelse med den tolerance, som er omhandlet i artikel 8, stk. 4, i forordning (EØF) nr. 3719/88, giver ikke ret til restitution.
I licensens rubrik 22 anføres mindst en af følgende angivelser:«.
3) Bilaget til denne forordning indsættes som bilag Ia.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Hvis der senest den 22. marts 1998 ansøges herom, vil bestemmelserne i artikel 1, stk. 1, blive anvendt i de tilfælde, hvor de formaliteter, der er omhandlet i artikel 3 og 25 i forordning (EØF) nr. 3665/87, blev afsluttet fra den 1. september 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. marts 1997.